ปภ.รายงานยังคงมีสถานการณ์อุทกภัยใน 8 จังหวัด เร่งระบายน้ำออกจากพื้นที่อย่างต่อเนื่อง
กรมป้องกันและบรรเทาสาธารณภัย  รายงานยังคงมีสถานการณ์อุทกภัยใน 8 จังหวัด เร่งระบายน้ำออกจากพื้นที่อย่างต่อเนื่อง รวมถึงแจกจ่ายถุงยังชีพและเครื่องอุปโภคบริโภคแก่ผู้ประสบภัย เพื่อบรรเทาความเดือดร้อนในเบื้องต้นแล้ว

นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า จากอิทธิพลของพายุโซนร้อน “เซินติญ” และมรสุมตะวันตกเฉียงใต้ ตั้งแต่วันที่ 17 กรกฎาคม – 13 สิงหาคม 2561 ทำให้เกิดน้ำท่วมฉับพลัน น้ำป่าไหลหลากและดินถล่มใน 31 จังหวัด สถานการณ์คลี่คลายแล้ว 23 จังหวัด ยังคงมีสถานการณ์อุทกภัย 8 จังหวัด รวม 32 อำเภอ 178 ตำบล 1,2872 หมู่บ้าน ประชาชนได้รับผลกระทบ 24,913 ครัวเรือน 60,761 คน ได้แก่ จังหวัดนครพนม อุบลราชธานี บึงกาฬ สกลนคร กาฬสินธุ์ ยโสธร เพชรบุรี และจังหวัดสุราษฎร์ธานี พร้อมร่วมกับหน่วยงานที่เกี่ยวข้องเร่งแก้ไขปัญหาสถานการณ์ภัยและให้การช่วยเหลือผู้ประสบภัย โดยระบายน้ำออกจากพื้นที่อย่างต่อเนื่อง รวมถึงแจกจ่ายถุงยังชีพและเครื่องอุปโภคบริโภคแก่ผู้ประสบภัย เพื่อบรรเทาความเดือดร้อนในเบื้องต้นแล้ว

ทั้งนี้ หากประชาชนได้รับความเดือดร้อนจากอุทกภัยสามารถติดต่อขอความช่วยเหลือได้ทางสายด่วนนิรภัย 1784 ตลอด 24 ชั่วโมง เพื่อประสานให้การช่วยเหลือโดยด่วนต่อไป